Luister: Gert van Tonder is beskeie musiekikoon, gesinsmanGert van Tonder kuier in die Maroela Media-ateljee. (Foto: Maroela Media) Dit was so hittete of die alombekende en geliefde Afrikaanse liedjie, “Sproetjies”, het nie die lig gesien nie. Só vertel Gert van Tonder, die ikoniese musikant, liedjieskrywer, aanbieder en akteur, in die Maroela Media-ateljee oor dié liedjie wat sedert die laat sewentigs ŉ juweel in die Afrikaanse musiekskatkis is. Gert, wat die liedjie vir sy jare lange sangmaat Sias Reynecke geskryf het, vertel dit het in die snippermandjie beland toe Sias besluit het dié liedjie is nie vir hom beskore nie. “Die storie is dat Sias die papier met die liriek opgefrommel en in die asblik gegooi het en gesê het die liedjie beteken niks nie. Hy het toe wel later die liedjie opgeneem, maar dit het telkens op die B-kant van die plate beland. “Gelukkig het die omroeper Barbara Jooste, destyds van Radio Hoëveld, op die liedjie afgekom en dit oor die radio gespeel. Twee weke later was dit op die Top-20-treffersparade,” vertel Gert, wat saam met Sias die sangduo Groep Twee gevorm het. Sowat 300 000 eksemplare van die liedjie, waaronder die weergawe wat onder meer deur die Belgiese sangeres Dana Winner opgeneem is, is sedertdien verkoop. Dié uiters gewilde liedjie, asook ŉ legio liedjies uit sy pen vir kunstenaars soos Carike Keuzenkamp, Rina Hugo, André Schwartz en Groep Twee, het van Gert ŉ ikoon op eie bodem gemaak. Tog laat dié term hom effe ongemaklik voel, bieg hy. “Aan die een kant voel ek geëerd, maar aan die ander kant is ek net ŉ doodgewone ou wat die werk doen wat hy gekies het om te doen. Ek is dankbaar vir die Here wat vir my die talent gegee het en dat ek die vermoë het om vandag nog musiek te maak.” Gert van Tonder as jong musikant. Hy geniet sedertdien ‘n kleurryke loopbaan van 60 jaar in die kunste. (Foto: Verskaf) Op die ouderdom van 81, met ŉ kleurryke loopbaan van ses dekades wat agter hom lê, is Gert nog lank nie klaar met die musiekbedryf nie. “Sedert 2015 tree ek slegs by ouetehuise en kerkfunksies vir seniors op. Dit is die wonderlikste tyd in my lewe en ek geniet elke oomblik daarvan.” Gert het ook op sy 80ste verjaarsdag ŉ splinternuwe liedjie getiteld “Dis mooi” die lig laat sien. “ŉ Mens is so geneig om in die natuur verby dinge te beweeg sonder om die mooi daarvan raak te sien. “Ek het jare gelede die opdrag gekry om die liriek vir ŉ Skotse deuntjie te skryf en die doedelsakke was vir my so aangrypend dat ek geskryf het oor al die mooi plekke wat ek al in Suid-Afrika gesien het. “Toe ek en my vrou tydens die Covid-tydperk by die huis sit, het sy my aangemoedig om dié liedjie weer af te stof en op te neem.” Om hoogtepunte van ŉ loopbaan van 60 jaar uit te lig, is nie ŉ maklike taak nie, maar Gert noem tog een of twee groot oomblikke wat hom ná al die jare bybly. In 1968 is Gert en Sias met ŉ internasionale musiekprys in Cannes, Frankryk, vereer en het hulle ook saam met groot name soos Tom Jones en The Moody Blues opgetree. Hulle het ook die geleentheid gekry om vir twee weke in Londen, Engeland, te kuier, waar hulle in die Abbeystraat-ateljee musiek opgeneem het. Bekende groepe soos The Beatles het ook al by dié bekende ateljee opgeneem. “ŉ Groot eer wat my te beurt geval het, was toe ek in 2008 tydens die Huisgenoot Skouspel-konsertreeks met ŉ toekenning vir my lewensbydrae tot die musiekbedryf vereer is. Daardie wonderlike aand het altesaam 4 000 mense in die gehoor vir my opgestaan. Ek was heeltemal uit die veld geslaan.” Gert van Tonder. (Foto: Verskaf) Gert is ook in 2021 deur Pretoria FM se Aitsa-musiektoekennings vir sy lewensbydrae tot die musiekbedryf vereer. Tog sou hy as skoolseun van ŉ bosboudorpie aan die voet van die Outeniekwaberge nooit daarvan kon droom dat hy eendag ŉ bekroonde musikant sou wees nie. “Ek het ná skool in ŉ laboratorium in Port Elizabeth gewerk en reeds in my tweede week daar het dit by my opgekom dat ek moet gaan sit en visualiseer wat ek met my lewe wil doen. Ek glo daardie boodskap het van die Here af gekom, want ek het nie veel van musiek geweet nie en sprake van ŉ musiekloopbaan was ongehoord. “Ek het ŉ jaar lank elke dag kort-kort myself op die verhoog gesien sing, ek het gesien hoe die gordyne oopgaan en hoe ek my liedjies oor die radio hoor. Ek het uiteindelik by die SAUK beland en daar het al die deure vir my begin oopgaan.” Hy hou egter vol hy is net ŉ doodgewone gesinsman wat groot vreugde daaruit put om tyd saam met sy kinders en kleinkinders deur te bring. “Mense vra my wat doen ek wanneer ek nie musiek maak nie. Ek maak die beddens op en was die skottelgoed!” skerts Gert. Gert en sy jarelange bestuurder en vriendin, die musiekbemarker Lydia Winchester. (Foto: Maroela Media)